ລັດຖະບານພິຈາລະນາບັນຫາການເຝົ້າລະວັງພະຍາດຕິດແປດ, ອັດຕາແລກປ່ຽນເງິນຕາ ແລະ ອື່ນໆ
ກອງປະຊຸມສະໄໝສາມັນຂອງລັດຖະບານ ປະຈຳເດືອນມັງກອນ 2020 ໄດ້ພິຈາລະນາຫຼາຍບັນຫາສຳຄັນ ເຊັ່ນ: ແຜນວຽກຈຸດສຸມ ເດືອນກຸມພາ 2020, ຮັບຟັງລາຍງານຫຍໍ້ຈາກຂະແໜງການທີ່ກ່ຽວຂ້ອງກັບສະພາບພົ້ນເດັ່ນຂອງພາກພື້ນ ແລະ ສາກົນ, ການສົ່ງເສີມການຜະລິດເປັນສິນຄ້າຂອງປະຊາຊົນ, ການເຝົ້າລະວັງພະຍາດຕິດແປດຕ່າງໆ, ອັດຕາແລກປ່ຽນເງິນຕາ ແລະ ການຄຸ້ມຄອງລາຄາສິນຄ້າ, ສະພາບການປ່ຽນແປງຂອງສະພາບດິນຟ້າອາກາດ ແລະ ສະພາບຫາງສຽງສັງຄົມ.
ກອງປະຊຸມດັ່ງກ່າວມີຂຶ້ນໃນວັນທີ 22-23 ມັງກອນນີ້ ພາຍໃຕ້ການເປັນປະທານຂອງ ທ່ານ ທອງລຸນ ສີສຸລິດ ນາຍົກລັດຖະມົນຕີ, ມີບັນດາຮອງນາຍົກລັດຖະມົນຕີ ແລະ ສະມາຊິກລັດຖະບານ ແລະ ພາກສ່ວນກ່ຽວຂ້ອງເຂົ້າຮ່ວມ.
ກອງປະຊຸມ ໄດ້ພ້ອມກັນຄົ້ນຄວ້າ ແລະ ມີຄວາມເປັນເອກະພາບສູງ ເພື່ອກໍານົດມາດຕະການແກ້ໄຂ ເປັນຕົ້ນ:
- ກະຊວງການຕ່າງປະເທດ: ໃຫ້ເປັນເຈົ້າການສືບຕໍ່ຕິດຕາມຢ່າງໃກ້ຊິດ, ກຽມພ້ອມຮັບມືຮອບດ້ານກັບບັນຫາຕ່າງໆ ທີ່ອາດຈະເກີດຂຶ້ນ ເພື່ອສືບຕໍ່ຮັກສາຄວາມສະຫງົບ ແລະ ຄວາມມີສະຖຽນລະພາບທາງດ້ານການເມືອງ ໃຫ້ໜັກແໜ້ນ ແລະ ໝັ້ນຄົງ ແລະ ມີການລາຍງານລັດຖະບານ ຢ່າງເປັນປົກກະຕິ.
- ກະຊວງປ້ອງກັນປະເທດ, ກະຊວງປ້ອງກັນຄວາມສະຫງົບ ແລະ ພາກສ່ວນກ່ຽວຂ້ອງ ໃຫ້ເອົາໃຈໃສ່ເພີ່ມທະວີ ຄວາມເປັນເຈົ້າການຕິດຕາມສະພາບປະກົດການຫຍໍ້ທໍ້ທາງສັງຄົມ, ປຸ້ນຈີ້ຊີງຊັບ, ຂີ້ລັກງັດແງະ, ການລັກລອບຄ້າຂາຍສິ່ງຜິດກົດໝາຍ, ການເກີດອຸບັດເຫດຕາມທ້ອງຖະໜົນ ແລະ ອັກຄີໄພທີ່ອາດເກີດຂຶ້ນ, ພ້ອມທັງ ກຳນົດມາດຕະການແກ້ໄຂ ປະກົດການຫຍໍ້ທໍ້ຕ່າງໆ ໃຫ້ເຂັ້ມງວດ, ເດັດຂາດ ແລະ ທັນການ.
- ກະຊວງອຸດສາຫະກໍາ ແລະ ການຄ້າ ສົມທົບກັບກະຊວງກະສິກໍາ ແລະ ປ່າໄມ້ ໃຫ້ສືບຕໍ່ຊຸກຍູ້ ແລະ ສົ່ງເສີມການຜະລິດສິນຄ້າພາຍໃນ, ໂດຍສະເພາະສິນຄ້າປະເພດສະບຽງອາຫານ ໃຫ້ສາມາດຕອບສະໜອງພຽງພໍກັບ ຄວາມຮຽກຮ້ອງຕ້ອງການ ພ້ອມທັງວາງມາດຕະການໃນການຄຸ້ມຄອງການນຳເຂົ້າສິນຄ້າ ອຸປະໂພກ-ບໍລິໂພກ, ການກຳນົດລາຄາສິນຄ້າ ໃນທ້ອງຕະຫຼາດ ໃຫ້ມີຄວາມເໝາະສົມ ແລະ ສົມເຫດສົມຜົນ, ເດັດຂາດບໍ່ໃຫ້ມີການສວຍໂອກາດ ຂຶ້ນລາຄາສິນຄ້າ ໂດຍສະເພາະ ໃນໄລຍະເທດສະການຕ່າງໆ.
- ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງກະສິກໍາ ແລະ ປ່າໄມ້ ໃຫ້ເປັນເຈົ້າການສົມທົບກັບ ພາກສ່ວນກ່ຽວຂ້ອງ ຕິດຕາມການປ່ຽນແປງສະພາບດິນຟ້າອາກາດ, ເອົາໃຈໃສ່ຊຸກຍູ້ການສະໜອງນໍ້າ ເຂົ້າໃນການຜະລິດ-ການປູກພືດລະດູແລ້ງ ແລະ ຕິດຕາມເຝົ້າລະວັງ ການແຜ່ລະບາດຂອງພະຍາດສັດ ແລະ ແຈ້ງເຕືອນໃຫ້ປະຊາຊົນຮັບຊາບຢ່າງເປັນປົກກະຕິ.
- ກະຊວງສາທາລະນະສຸກ ສົມທົບກັບພາກສ່ວນກ່ຽວຂ້ອງ ຕິດຕາມເຝົ້າລະວັງ ແລະ ສະກັດກັ້ນການລະບາດຂອງພະຍາດລະບົບຫາຍໃຈ, ໄວຣັດຊະນິດໃໝ່ ພ້ອມທັງແຈ້ງເຕືອນ, ແນະນໍາໃຫ້ປະຊາຊົນຮັບຊາບ ແລະ ເຂົ້າໃຈເຖິງວິທີປ້ອງກັນ.
ກອງປະຊຸມຍັງໄດ້ຮັບຟັງການລາຍງານກ່ຽວກັບການຜັນຂະຫຍາຍຜົນຂອງກອງປະຊຸມຄັ້ງທີ 42 ຂອງຄະນະກໍາມະການຮ່ວມມືທະວີພາຄີ ລະຫວ່າງ ລາວ-ຫວຽດນາມ, ຜ່ານການຮັບຟັງ ແລະ ການປະກອບຄໍາເຫັນ ຂອງສະມາຊິກລັດຖະບານ, ກອງປະຊຸມ ໄດ້ມີທິດຊີ້ນໍາ ໃຫ້ບັນດາກະຊວງ, ອົງການທຽບເທົ່າກະຊວງ ແລະ ພາກສ່ວນທີ່ກ່ຽວຂ້ອງ ຈັດຕັ້ງຜັນຂະຫຍາຍ ຂໍ້ຕົກລົງວ່າດ້ວຍແຜນການຮ່ວມມື ປະຈຳປີ 2020 ລະຫວ່າງ ລັດຖະບານ ແຫ່ງ ສປປ ລາວ ແລະ ສສ ຫວຽດນາມ ໃຫ້ຫັນເປັນແຜນວຽກ, ແຜນງານ ແລະ ມີການແບ່ງຄວາມຮັບຜິດຊອບໃຫ້ຈະແຈ້ງ ໂດຍໃຫ້ເອົາໃຈໃສ່ເປັນພິເສດ ໃນການຈັດຕັ້ງປະຕິບັດວຽກງານ ແລະ ບັນດາໂຄງການຕ່າງໆ ໃຫ້ໄດ້ຮັບຜົນດີ.
ກອງປະຊຸມ ໄດ້ຮັບຟັງການລາຍງານກ່ຽວກັບ ຜົນການຢ້ຽມຢາມ ສປ ຈີນ ຢ່າງເປັນທາງການ ຂອງທ່ານນາຍົກລັດຖະມົນຕີ ແຫ່ງ ສປປ ລາວ ໃນວັນທີ 5-9 ມັງກອນ 2020.ຜ່ານການຮັບຟັງ ແລະ ການປະກອບຄໍາເຫັນ ຂອງສະມາຊິກລັດຖະບານ, ກອງປະຊຸມ ໄດ້ມີທິດຊີ້ນຳໃຫ້ຂະແໜງການກ່ຽວຂ້ອງ ເອົາໃຈໃສ່ຕິດຕາມ, ຊຸກຍູ້ ແລະ ແກ້ໄຂບັນດາ ຂອດຄົງຄ້າງຕ່າງໆ ເພື່ອຜັນຂະຫຍາຍ ແລະ ຈັດຕັ້ງປະຕິບັດ ບັນດາເນື້ອໃນເອກະສານ, ໂຄງການ ແລະ ກິດຈະກຳການຮ່ວມມືຕ່າງໆ ທີ່ໄດ້ຕົກລົງກັນ ໃຫ້ມີປະສິດທິຜົນ; ຮັບຟັງບົດລາຍງານການຍົກລະດັບ ການພົວພັນຮ່ວມມືສອງຝ່າຍ ລະຫວ່າງ ສປປ ລາວ ແລະ ສະຫະພັນ ຣັດເຊຍ ໃນສະ ພາບການໃໝ່ ແລະ ເຫັນດີໃຫ້ແຕ່ງຕັ້ງ ຄະນະຮັບຜິດຊອບຈັດຕັ້ງ ການສະເຫຼີມສະຫຼອງ 60 ປີ ສາຍພົວພັນການທູດ ລາວ-ຣັດເຊຍ ເຊິ່ງຈະຄົບຮອບໃນເດືອນຕຸລາ 2020 ໂດຍມີກະກຽມບັນດາກິດຈະກໍາ ການສະເຫຼີມສະຫຼອງໃຫ້ດີ ເຊັ່ນ: ການຫວນຄືນປະຫວັດສາດ ສາຍພົວພັນຮ່ວມມື ລະຫວ່າງ ສອງຊາດ ລາວ-ຣັດເຊຍ, ການແລກປ່ຽນດ້ານສິນລະປະວັນນະຄະດີ ແລະ ອື່ນໆ.
ນອກນີ້, ຍັງຮັບຟັງການລາຍງານກ່ຽວກັບ ການຫັນເປັນທັນສະໄໝ ໃນການຊໍາລະສະສາງ ແລະ ການເກັບລາຍຮັບເຂົ້າງົບປະມານ ຜ່ານລະບົບໂທລະສັບມືຖື "Mobile Money", ຜ່ານການຮັບຟັງ ແລະ ການປະກອບຄໍາເຫັນ ຂອງສະມາຊິກລັດຖະບານ, ກອງປະຊຸມລັດຖະບານໄດ້ມີທິດຊີ້ນໍາ ໃຫ້ແຕ່ງຕັ້ງຄະນະສະເພາະກິດ ໂດຍມອບໃຫ້ ທ່ານຮອງນາຍົກລັດຖະມົນຕີ, ລັດຖະມົນຕີກະຊວງການເງິນ ເປັນຫົວໜ້າຄະນະ ມີບັນດາລັດຖະມົນຕີ ແລະ ຮອງລັດຖະມົນຕີກະຊວງທີ່ກ່ຽວຂ້ອງ ເປັນຄະນະ ແລະ ມີໜ່ວຍງານປະຕິບັດວຽກ ແລະ ລົງເລິກທາງດ້ານວິຊາການ ໂດຍໃຫ້ລົງເລິກຄົ້ນຄວ້າພາລະບົດບາດ ແລະ ກຳນົດໄລຍະເວລາ ໃນການຈັດຕັ້ງປະຕິບັດວຽກງານດັ່ງກ່າວ ພ້ອມທັງ ສ້າງແຜນແມ່ບົດ ການຫັນໄປສູເສດຖະກິດດີຈີຕອນແຫ່ງຊາດ ແລະ ສ້າງແຜນແມ່ບົດ ການຫັນໄປສູ່ການຊໍາລະສະສາງ ແບບດີຈີຕອນ, ຈາກນັ້ນ ໃຫ້ນໍາມາລາຍງານ ຄວາມໜ້າຄືບໜ້າ ໃນການຈັດຕັ້ງປະຕິບັດວຽກງານດັ່ງກ່າວ ຕໍ່ກອງປະຊຸມລັດຖະບານສະໄໝສາມັນປະຈໍາເດືອນ ມີນາ 2020 ທີ່ຈະມາເຖິງ; ກອງປະຊຸມ ໄດ້ພິຈາລະນາ ແລະ ເຫັນດີຮັບຮອງເອົາຮ່າງດໍາລັດ ວ່າດ້ວຍກອງທຶນສົ່ງເສີມ ແລະ ພັດທະນາພະລັງງານຊົນນະບົດ. ກອງປະຊຸມ ໄດ້ເຫັນດີດ້ານຫຼັກການ ຮັບຮອງເອົາຮ່າງ ດຳລັດສະບັບດັ່ງກ່າວ ແລະ ໄດ້ຊີ້ນໍາໃຫ້ກະຊວງພະລັງງານ ແລະ ບໍ່ແຮ່ ສົມທົບກັບພາກສ່ວນທີ່ກ່ຽວຂ້ອງປັບປຸງຕື່ມ ຕາມການປະກອບຄໍາເຫັນ ຂອງສະມາຊິກລັດຖະບານ ເປັນຕົ້ນ ບາງເນື້ອໃນຂອງບາງມາດຕາ ໃຫ້ຄົບຖ້ວນ, ລະອຽດ, ຈະແຈ້ງ, ຮັດກຸມ ແລະ ແທດຕົວຈິງ ໂດຍສະເພາະ ແຫຼ່ງລາຍຮັບ ແລະ ການນໍາໃຊ້ກອງທຶນສົ່ງເສີມ ແລະ ພັດທະນາພະລັງງານ; ການຄຸ້ມຄອງບໍລິຫານກອງທຶນສົ່ງເສີມ ແລະ ພັດທະນາພະລັງງານ; ການເປີດບັນຊີ, ການກວດສອບ ແລະ ການລາຍງານ ແລະ ອື່ນໆ. ພາຍຫຼັງປັບປຸງ ສໍາເລັດແລ້ວ ໃຫ້ສົມທົບກັບ ຫ້ອງວ່າການສໍານັກງານ ນາຍົກລັດຖະມົນຕີ ກວດກາຮຽບຮຽງຄືນ ແລ້ວສະເໜີທ່ານນາຍົກລັດຖະມົນຕີ ລົງລາຍເຊັນປະກາດໃຊ້ ຢ່າງເປັນທາງການ.
ໃນຕອນທ້າຍຂອງກອງປະຊຸມ ທ່ານນາຍົກລັດຖະມົນຕີ ໄດ້ຊີ້ນໍາເນັ້ນໜັກ ໃຫ້ຄະນະລັດຖະບານ ເອົາໃຈໃສ່ຈັດຕັ້ງປະຕິບັດ ວຽກງານຈຸດສຸມຈໍານວນໜຶ່ງ ໃນນັ້ນແຜນວຽກຈຸດສຸມ ປີ 2020 ແມ່ນສືບຕໍ່ຮັບ ປະກັນສະຖຽນລະພາບ ທາງດ້ານເສດຖະກິດມະຫາພາກ ແລະ ແກ້ໄຂຄວາມຫຍຸ້ງຍາກ ທາງດ້ານເສດ ຖະກິດ-ການເງິນ ໃຫ້ມີທ່າຕັ້ງໜ້າກວ່າເກົ່າ; ຈັດຕັ້ງປະຕິບັດຄໍາສັ່ງເລກທີ 03/ນຍ, ລົງວັນທີ 21 ມັງກອນ 2020 ວ່າດ້ວຍການປັບປຸງວຽກງານການບໍລິການ, ການອອກໃບອະນຸຍາດລົງທຶນ ແລະ ການອອກໃບອະນຸ ຍາດດໍາເນີນທຸລະກິດ; ສືບຕໍ່ແກ້ໄຂໜີ້ສິນໂຄງການລົງທຶນຂອງລັດ ໃຫ້ສໍາເລັດຕາມແຜນກໍານົດໄວ້ເພື່ອສ້າງຄວາມສະດວກ ໃຫ້ທຸລະກິດມີການຂັບເຂື່ອນ ໃນທາງທີ່ມີປະສິດທິພາບສູງຂຶ້ນ; ຍົກລະດັບ ແລະຄຸນນະພາບຂອງການສຶກສາ ແລະ ການບໍລິການ ດ້ານສາທາລະນະສຸກໃຫ້ດີຂຶ້ນ; ສຸມໃສ່ວຽກງານພັດທະນາຊົນນະບົດ ແລະ ລຶບລ້າງຄວາມທຸກຍາກ (ຕິດພັນກັບການຊຸກຍູ້ປຸກລະດົມ ຂະບວນການຮັກຊາດ ແລະ ພັດທະນາໃຫ້ເຂົ້າສູ່ລວງເລິກ); ຊ່ວຍເຫຼືອປະຊາຊົນ ແລະ ຟື້ນຟູເຂດທີ່ຖືກກະທົບ ຈາກໄພພິບັດ; ສືບຕໍ່ຈັດຕັ້ງປະຕິ ບັດຄໍາສັ່ງເລກທີ 15/ນຍ ແລະ ຜັນຂະຫຍາຍ ແລະ ຈັດຕັ້ງປະຕິບັດແຜນແມ່ບົດ ຈັດສັນທີ່ດິນແຫ່ງຊາດ; ສືບຕໍ່ຈັດຕັ້ງປະຕິບັດເປົ້າໝາຍ ການພັດທະນາແບບຍືນຍົງ (SDG); ເອົາໃຈໃສ່ວຽກງານ ປ້ອງກັນຊາດ-ປ້ອງກັນຄວາມສະຫງົບ, ແກ້ໄຂປະກົດການຫຍໍ້ທໍ້ ທາງສັງຄົມ ເພື່ອຮັບປະກັນສະຖຽນລະພາບ ທາງການເມືອງ ແລະ ຄວາມສະຫງົບຂອງສັງຄົມ; ສືບຕໍ່ເສີມຂະຫຍາຍວຽກງານ ພົວພັນຮ່ວມມືສາກົນໃນຂອບ 2 ຝ່າຍ ແລະ ຫຼາຍຝ່າຍທີ່ໄດ້ຕົກລົງ ກັບບັນດາປະເທດເພື່ອນມິດ ແລະ ອົງການສາກົນໃຫ້ ແຕກດອກອອກຜົນໂດຍໄວ (ໂດຍເອົາໃຈໃສ່ພິເສດ ຕໍ່ໂຄງການຮ່ວມມື ລາວ-ຫວຽດນາມ ແລະ ລາວ-ຈີນ ); ກະກຽມກອງປະຊຸມສຸດຍອດ ແມ່ນໍ້າຂອງ-ແມ່ນໍ້າລ້ານຊ້າງ (MCL) ຄັ້ງທີ 3, ກອງປະຊຸມສຸດຍອດຍຸດທະສາດ ການຮ່ວມມືດ້ານເສດຖະກິດ ແມ່ນໍ້າອີລາວະດີ-ແມ່ນໍ້າເຈົ້າພະຍາ-ແມ່ນໍ້າຂອງ (ACMECS) ຄັ້ງທີ 9; ກອງປະຊຸມສຸດຍອດ (CLMV) ຄັ້ງທີ 10 ແລະ ກອງປະຊຸມສຸດຍອດ ເຂດສາມຫຼ່ຽມພັດທະນາ (CLV) ທີ່ລາວຈະເປັນເຈົ້າພາບໃນເດືອນມີນາ 2020 ນີ້ ແລະ ວຽກສໍາຄັນອື່ນໆ.
ສ່ວນແຜນວຽກຈຸດສຸມປະຈໍາ ເດືອນ ກຸມພາ 2020 ນັ້ນ ທ່ານນາຍົກລັດຖະມົນຕີ ໄດ້ເນັ້ນບາງວຽກຈຸດສຸມດັ່ງນີ້: ໃຫ້ສືບຕໍ່ຮັກສາສະຖຽນລະພາບ ທາງດ້ານການເມືອງ ໃຫ້ມີຄວາມສະຫງົບ, ເປັນລະບຽບຮຽບຮ້ອຍ, ປ້ອງກັນ, ສະກັດກັ້ນບັນຫາປະກົດການ ຫຍໍ້ທໍ້ໃນສັງຄົມເປັນຕົ້ນແມ່ນ ການຄາດຕະກໍາ, ປຸ້ນຈີ້ຊິງຊັບ, ຂີ້ລັກງັດແງະ, ອັກຄີໄພ, ບັນຫາສິງເສບຕິດ ແລະ ອື່ນໆ ໃຫ້ມີມາດຕະການລະອຽດແລະ ເຂັ້ມງວດເພື່ອເຮັດໃຫ້ບັນດາ ປະກົດການຫຍໍ້ທໍ້ຫຼຸດລົງເທື່ອລະກ້າວ. ພວກເຮົາຕ້ອງໄດ້ເພີ່ມຄວາມເອົາໃຈໃສ່ ໃນການຄຸ້ມຄອງການສະຫຼອງວັນປີໃໝ່ຂອງຊາວຫວຽດນາມ ແລະ ຈີນ ໃຫ້ມີຄວາມເປັນລະບຽບຮຽບຮ້ອຍ ບໍ່ໃຫ້ມີການທີ່ບໍ່ດີເກີດຂຶ້ນ, ຫ້າມບໍ່ໃຫ້ຈຸດກະໂພກ ທີ່ມີສຽງດັງລົບກວນ ໃນຊວງໄລຍະປີໃໝ່ທີ່ຈະມາເຖິງ; ໃຫ້ສືບຕໍ່ຕິດຕາມ ແລະ ຄຸ້ມຄອງ ລາຄາສິນຄ້າຫ້າມບໍ່ໃຫ້ພໍ່ຄ້າຊາວຂາຍ ສວຍໂອກາດຂຶ້ນລາຄາສິນຄ້າ. ກໍລະນີຫາກ ມີຜູ້ລະເມີດ ສວຍໂອກາດຂຶ້ນລາຄາສິນຄ້າ ກໍໃຫ້ມີມາດຕະການ ເຂັ້ມງວດໃນການແກ້ໄຂໂດຍສະເພາະ ໃນໄລຍະເທດສະການຕ່າງໆ; ໃຫສືບຕໍ່ເອົາໃຈໃສ່ຄຸ້ມຄອງ ສະພາບອັດຕາແລກປ່ຽນ, ຮັກສາສະຖຽນລະພາບການເງິນ ແລະ ໄພເງິນເຟີ້ໃຫ້ຢູ່ໃນລະດັບ ທີ່ສາມາດຄວບຄຸມໄດ້; ພ້ອມນີ້ກໍໃຫ້ຄົ້ນຄວ້າ ແລະ ລາຍງານທິດທາງການ ແກ້ໄຂບັນຫາເງິນເຟີ້ ແລະ ຄຸ້ມຄອງອັດຕາແລກປ່ຽນ ໄລຍະກາງແລະໄລຍະຍາວ; ເອົາໃຈໃສ່ຕິດຕາມຊຸກຍູ້ ການຜະລິດເປັນຕົ້ນແມ່ນ ການແກ້ໄຂບັນຫາ ການສະໜອງນໍ້າໃນການຜະລິດ, ການລະບາດຂອງພະຍາດສັດ (ໄຂ້ຫວັດສັດປີກ) ແລະການປ້ອງກັນ-ສະກັດກັ້ນສັດຕູພືດ; ພ້ອມທັງມີການຄຸ້ມຄອງ ຈໍາກັດການນໍາເຂົ້າ, ການສົ່ງເສີມການຜະລິດ ແລະ ຊົມໃຊ້ພາຍໃນຂອບເຂດ ທົ່ວປະເທດຢ່າງເປັນຮູບປະທໍາ. ພ້ອມດຽວກັນ, ໃຫ້ເອົາໃຈໃສ່ການຜະລິດລະດູແລ້ງ ແລະມາດຕະການຮັບມື້ກັບ ໄພແຫ້ງແລ້ງທີ່ອາດຈະເກີດຂຶ້ນ; ໃຫ້ເອົາໃຈໃສ່ ແລະ ຕິດຕາມເຝົ້າລະວັງ ສະພາບການປ່ຽນແປງອາກາດ ເປັນຕົ້ນແມ່ນສະພາບອາກາດ ທີ່ເປັນມົນລະພິດ ແລະ ສະພາບປະລິມານນໍ້າບົກແຫ້ງ ແລະ ມີການແຈ້ງເຕືອນໃຫ້ປະຊາຊົນຮັບຊາບ ແລະ ກຽມຮັບມືຢ່າງທັນການ; ຕິດຕາມ, ເຝົ້າລະວັງ, ສະກັດກັ້ນການແຜ່ລະບາດ ຂອງເຊື້ອໄວຣັດຊະນິດໃໝ່ (ອັກເສບປອດ) ທີ່ພວມແຜ່ລະບາດຢູ່ ສປ ຈີນ ພ້ອມທັງໃຫ້ຂໍ້ມູນຄວາມສ່ຽງ ແກ່ສັງຄົມທີ່ຖືກຕ້ອງທັນການ ເພື່ອປ້ອງກັນ ແລະ ສະກັດກັ້ນ ໃຫ້ທັນເວລາ, ມີປະສິດທິຜົນ; ໃຫ້ສືບຕໍ່ຕິດຕາມຢ່າງໃກ້ສິດຕໍ່ ສະພາບການຂອງສາກົນ ແລະ ພາກພື້ນທີ່ມີຄວາມສັບສົນພ້ອມທັງມີການວິເຄາະ, ວິໄຈໃຫ້ຊັດເຈນທີ່ອາດ ສົ່ງຜົນກະທົບທາງກົງ ແລະ ທາງອ້ອມຕໍ່ ສປປ ລາວ; ພ້ອມນີ້ ກໍໃຫ້ກະກຽມແຜນການເຄື່ອນໄຫວ ວຽກງານຕ່າງປະເທດ ຂອງການນໍາຂັ້ນສູງ ໂດຍສະເພາະ ແມ່ນກຽມຕ້ອບຮັບ ແລະ ພົບປະສອງຝ່າຍ ກັບນາຍົກລັດຖະມົນຕີ ມາເລເຊຍ; ບັນດາຜູ້ນໍາຂອງຕ່າງປະເທດ ທີ່ຈະເຂົ້າຮ່ວມກອງປະຊຸມສາກົນ ໃນເດືອນມີນາ 2020 ແລະ ກະກຽມເປັນເຈົ້າພາບຮ່ວມ ກອງປະຊຸມແມ່ນໍ້າຂອງ-ແມ່ນໍ້າລ້ານຊ້າງ ແລະ ກອງປະຊຸມທີ່ຕິດພັນ.
ເພື່ອຈັດຕັ້ງປະຕິບັດທິດຊີ້ນຳ ຂອງກອງປະຊຸມລັດຖະບານ ສະໄໝສາມັນ ປະຈຳເດືອນ ມັງກອນ 2020 ໃຫ້ມີປະສິດທິຜົນ, ກອງປະຊຸມມອບໃຫ້ຫ້ອງວ່າການ ສໍານັກງານນາຍົກລັດຖະມົນຕີ ຜັນຂະຫຍາຍຜົນກອງປະຊຸມ ລັດຖະບານໃນຄັ້ງນີ້ເປັນມະຕິ ແລະທແຈ້ງການເປັນອັນລະອຽດຕື່ມ ເພື່ອມອບຄວາມຮັບ ຜິດຊອບໃຫ້ບັນດາກະຊວງ ແລະ ຂະແໜງການທີ່ກ່ຽວຂ້ອງ ນໍາໄປຈັດຕັ້ງປະຕິບັດ ພ້ອມທັງ ມອບໃຫ້ສະມາຊິກລັດຖະບານ ເອົາໃຈໃສ່ນຳພາຊີ້ນໍາ ການຈັດຕັ້ງປະຕິບັດວຽກງານ ຈຸດສຸມປະຈໍາ ເດືອນກຸມພາ ທີ່ກ່ຽວ ຂ້ອງກັບຄວາມຮັບຜິດຊອບ ຂອງຕົນໃຫ້ມີປະສິດທິຜົນ, ພ້ອມທັງສະຫຼຸບລາຍງານ ຜົນການຈັດຕັ້ງປະຕິ ບັດ ໃຫ້ຫ້ອງວ່າການສຳນັກງານ ນາຍົກລັດຖະມົນຕີ.
ຂໍຂອບໃຈ
ຂໍ້ມູນ : ຂ່າວສານປະເທດລາວ